Jóga og göngur er nýjung á vegum FÍ í samstarfi við Hugarsetrið . Edith Gunnarsdóttir hefur umsjón með verkefninu sem kynnt verður kl. 20:00 fimmtudaginn 9. janúar í Rúgbrauðsgerðinni , Borgartúni 6 . Við heyrðum í Edith og byrjuðum á að spyrja hana fyrir hverja Jóga og göngur væri ætlað . „ Jóga og göngur er fyrir alla sem vilja njóta en ekki þjóta . Það hentar mjög vel byrjendum og fyrir þau sem eru að koma sér af stað aftur eftir hlé eða veikindi . Þetta er eins mjög gott fyrir þau sem eru undir álagi og vilja draga úr streitu . “ segir Edith . „ Á miðvikudagskvöldum fræðumst við og göngum við í núvitund á lægri fjöll í nágrenni Reykjavíkur . Á föstudögum förum við svo í Jóga Nidra djúpslökun og lærum hugleiðslu og öndunaræfingar til að draga úr streitu . Þarf fólk að hafa þekkingu á jóga til að vera með ? „ Nei , fólk þarf ekki að hafa neina þekkingu á jóga eða hafa stundað það áður . Jóga nidra djúpslökun eða jógískur svefn er ævaforn tækni sem notuð er til þess að sameina hugleiðslu og slökun . Það mætti líkja því við liggjandi hugleiðslu , þar sem þátttakendur eru leiddir inn í kyrrðina handan hugans , liggjandi á dýnum með púða og teppi . Aðferðin er mjög áhrifarík til þess að kyrra hugann og ná þannig dýpri slökun til að öðlast betri stjórn á huganum og brjóta upp neikvæð hugsanamynstur . “ segir Edith og bætir við að Jóga Nidra stuðli einnig að auknu jafnvægi , betri svefni og dragi úr kvíða og streitu . Það sé einfaldlega endurnærandi . En hvernig kom þessi nýjung til ? Edith hefur gengið með þá hugmynd í maganum í þó nokkurn tíma að sameina jóga og göngur . Hún hefur starfað sem bæði jógakennari og leiðsögumaður í nokkur ár og hefur séð áhrifin af hvoru tveggja , ekki bara á öðrum heldur líka á sjálfri sér . „ Ég lenti í bílveltu árið 2011 og þar með fór stoðkerfið . Með því að stunda útivist og jóga saman hef ég náð frábærum bata . Það er líka ótrúlega gefandi og gaman að sjá fólk taka framförum og það segir mér margt um gagnsemi aðferðanna . Til að vera í jafnvægi þurfum við líka að næra hugann og sálina en ekki einungis að þjálfa líkamann eins og við gleymum okkur gjarnan í . “ Eitthvað að lokum ? „ Ég segi alltaf að það er ekki áfangastaðurinn sem skiptir máli eða að toppa tindinn heldur ferðalagið og fólkið sem maður kynnist á leiðinni , samveran og félagsskapurinn . “